VENDIM

Nr. 82, datë 2.5.2024

MBI DISA NDRYSHIME NË VENDIMIN E BORDIT TË ERE-s NR. 9, DATË 21.1.2022, “MBI LICENCIMIN E SHOQËRISË ‘BREÇANI R.O.S.P’. SHPK NË VEPRIMTARINË E PRODHIMIT TË ENERGJISË ELEKTRIKE NGA HEC ‘DRITA’, ME KAPACITET TË INSTALUAR 1980 kw”, I NDRYSHUAR

Në mbështetje të nenit 16 të ligjit nr. 43/2015, “Për sektorin e energjisë elektrike”, i ndryshuar; nenit 53, pika 3 të ligjit nr. 144/2015 “Kodi i Procedurave Administrative të Republikës së Shqipërisë; si dhe nenit 15 të “Rregullores për organizimin, funksionimin dhe procedurat e ERE-s”, miratuar me vendimin e Bordit të Entit Rregullator të Energjisë (ERE) nr. 96, datë 17.6.2016; Bordi i ERE-s, në mbledhjen e tij të datës 2.5.2024, mbasi shqyrtoi relacionin me nr. 633/6 prot., datë 30.4.2024, të përgatitur nga Drejtoria e Licencimit, Autorizimeve dhe Mbikëqyrjes “Mbi disa ndryshime në vendimin e Bordit të ERE-s nr. 9, datë 21.1.2022 ‘Mbi licencimin e shoqërisë ‘Breçani R.O.S.P’ sh.p.k. në veprimtarinë e prodhimit të energjisë elektrike nga HEC ‘Drita’, me kapacitet të instaluar 1980 kw, i ndryshuar’”,
konstatoi se: 

- Bordi i ERE-s vendosi të licencojë shoqërinë “Breçani R.O.S.P” sh.p.k., në veprimtarinë e prodhimit të energjisë elektrike, me vendimin nr. 9, datë 21.1.2022, i ndryshuar, në vijim me vendimin nr. 232, datë 12.9.2022, me kushtet si më poshtë: 

1. Të licencojë shoqërinë “Breçani R.O.S.P” sh.p.k. në veprimtarinë e prodhimit të energjisë elektrike nga HEC “Drita”, me kapacitet të instaluar 1980 kw, për një afat 30-vjeçar. 
2. Shoqëria “Breçani R.O.S.P” sh.p.k., duhet të paraqesë në ERE kontratën nr. 2693/5 prot., datë 18.7.2018, të rinovuar, apo çdo dokument tjetër që i shërben realizimit të saj brenda 30 ditëve-pune nga marrja dijeni.

3. Shoqëria “Breçani R.O.S.P” sh.p.k., në përfundim të afatit të vlefshmërisë së lejes për përdorimin e burimit ujor (data 10.12.2023), duhet ta depozitojë atë në ERE, jo më vonë se një muaj pas rinovimit.

4. Shoqëria “Breçani R.O.S.P” sh.p.k., të depozitojë në ERE certifikatën e pronësisë për tokën shtet, me kartelën shoqëruese me shënimin përkatës për zonën që do të jetë në përdorim të shoqërisë për ushtrimin e veprimtarisë së HEC “Drita”, jo më vonë se një muaj nga pajisja me këtë dokument.

5. Ky vendim është objekt rishikimi nga Bordi i ERE-s sipas përcaktimeve të nenit 16, të ligjit nr. 43/2015, “Për sektorin e energjisë elektrike”, i ndryshuar, në rast të plotësimit/mosplotësimit të kushteve të përcaktuara në pikat 2, 3 dhe 4, të këtij vendimi.

- Në lidhje me plotësimin e kushteve të sipër cituara është ndjekur një korrespondencë e gjatë me shoqërinë me shkresat (nr. 37/3 prot., datë 28.7.2022, nr. 1866/2 prot., datë 14.11.2023, nr. 1866/3 prot., datë 7.12.2023, nr. 52 prot., datë 8.1.2024), gjithashtu, është zhvilluar një seancë dëgjimore me qëllim sqarimin/shterimin e procesit të pajisjes me dokumentacionin pronësor.

- Në kuadër të plotësimit të kushteve të lëna në pikat 2 dhe 4 të vendimit të Bordit të ERE-s nr. 9/2022, i ndryshuar, të dyja këto kushte lidhen me pronësinë dhe do t’i trajtojmë bashkë. Shoqëria me shkresat (nr. 37/4, datë 4.8.2022, nr. 1866 prot., datë 29.6.2023, nr. 1866/4 prot., datë 14.12.2023, nr. 52/1 prot., datë 15.1.2024, nr. 633/5 prot., datë 22.4.2024) ka depozituar kontratën e rinovuar me nr. 2693/7 prot., datë 5.11.2020 “Për dhënie në përdorim të fondit pyjor/kullosor”, për një afat 10-vjeçar, duke filluar nga data 18.7.2018–17.7.2028, me të drejtë rinovimi çdo vit. 

- Kjo kontratë nuk mbulonte të gjithë zonën ku shtrihet projekti, në vijim të vënies në dispozicion të proces verbalit të seancës dëgjimore dhe kërkesës për të depozituar dokumentacionin tashmë sa saktësuar/sqaruara, subjekti ka depozituar aplikimet e bëra në Agjencinë Shtetërore të Kadastrës (ASHK) Tropojë për regjistrimin e kontratës koncensionare për HEC “Drita”, nr. 2076, datë 13.12.2023, nr. 271, datë 10.1.2024 dhe aplikimin e fundit nr. 523, datë 27.2.2024. Ky aplikim është refuzuar nga ASHK Tropojë pasi zona kadastrale është digjitalizuar dhe nga ana e shoqërisë duhet të depozitohet një plan rilevimi sipas VKM-së nr. 782, datë 7.10.2020 për secilën pasuri që bie në gjurmën e projektit. Shoqëria ka bërë me dije se është në proces për hartimin e plan rilevimeve sipas kërkesës së ASHK Tropojë.

- Për sa më sipër referuar dhe afateve që merr një regjistrim në ASHK, rreth 30 ditë ka raste edhe më shumë e duke marrë parasysh që shoqëria aplikimin e ka bërë në datën 27.2.2024 dhe i është refuzuar, aktualisht nga ana e saj është duke u hartuar dokumentacioni i kërkuar nga ASHK Tropojë, si e tillë vlerësojmë që afati i depozitimit të dokumentacionit pronësor të jetë i njëjtë me atë të pikës 3, pra deri në datën 12.7.2024. 

- Në kuadër të plotësimit të kushtit të lënë në pikën 3 të vendimit të Bordit të ERE-s nr. 9/2022, i ndryshuar, është zhvilluar korrespondencë me shoqërinë me shkresat e referuara edhe sa më sipër nga shoqëria janë depozituar aplikimet e bëra për rinovimin e lejes së përdorimit të burimit ujor sipërfaqësor me nr. aplikimi AN051220230010, datë 5.12.2023, AN181220230005, datë 18.12.2023, AN130220240016, datë 13.2.2024, të cilat janë refuzuar për mungesë dokumentacioni dhe detyrime të pa shlyera, aplikimi i fundit nr. AN120420240013 mban datën 12.4.2024, statusi i aplikimit është “Dokumentacion i plotë”. Gjithashtu dhe pagesat e bëra për tarifat e përdorimit të burimit ujor sipas marrëveshjes që ka nënshkruar shoqëria me AMBU-në, për t’i likuiduar me këste.

- Nga korrespondenca me AMBU-në me shkresën nr. 633 prot., datë 15.2.2024 në lidhje me aplikimet e këtij subjekti dhe afatet e trajtimit të një aplikimi, AMBU-ja, me shkresën e protokolluar në ERE nr. 633/1 prot., datë 12.2.2024 konfirmoi aplikimet e bëra nga shoqëria si më sipër cituar dhe arsyet e refuzimit. Gjithashtu, AMBU-ja sqaron se në rastet kur dokumentacioni është depozituar i plotë dhe i saktë nga ana e subjekteve, në përgjithësi procedura zgjat me përafërsi  rreth 90 (nëntëdhjetë) ditë nga data e aplikimit deri në vendim marrjen e KBU-së.

- Për sa më sipër cituar, referuar përgjigjes së AMBU-së dhe kërkesës së shoqërisë për shtyrjen e afatit për depozitimin e lejes së përdorimit ujor, vlerësojmë që të pranohet kërkesa e shoqërisë për shtyrjen e afatit, si e tillë pika 3 e dispozitivit do të ndryshojë duke i lënë detyrimin shoqërisë që të depozitojë në ERE lejen e përdorimit të burimit ujorë deri më datën 12.7.2024. Po ashtu pika 4 në vijim do të ketë përmbajtjen: nëse subjekti ka një urdhër për ndërprerjen e aktivitetit nga Inspektorati Kombëtar i Mbrojtjes së Territorit (IKMT) atëherë nuk ka të drejtë të operojë/ushtrojë veprimtarinë e prodhimit të energjisë elektrike deri në depozitimin e lejes së rinovuar për përdorimin e burimit ujor sipërfaqësor.

Për gjithë sa më sipër, Bordi i ERE-s

VENDOSI:

1. Pika 2 e vendimit të Bordit të ERE-s nr. 9, datë 21.12.2022, i ndryshuar, ndryshon dhe bëhet:

2. Shoqëria “Breçani R.O.S.P” sh.p.k., të depozitojë në ERE certifikatën e pronësisë për zonën ku ushtron veprimtarinë HEC “Drita”, brenda datës 12.7.2024.
2. Pika 3 e vendimit të Bordit të ERE-s nr. 9, datë 21.12.2022, i ndryshuar, ndryshon dhe bëhet: 

3. Shoqëria “Breçani R.O.S.P” sh.p.k., të depozitojë në ERE lejen e rinovuar të burimit ujor sipërfaqësor, deri në  datën 12.7.2024.
3. Pika 4 e vendimit të Bordit të ERE-s nr. 9, datë 21.12.2022, i ndryshuar, ndryshon dhe bëhet:

4. Në rast se shoqëria “Breçani R.O.S.P” sh.p.k. ka një urdhër për ndërprerjen e aktivitetit nga Inspektorati Kombëtarë i Mbrojtjes së Territorit (IKMT) atëherë nuk ka të drejtë të operojë/ushtrojë veprimtarinë e prodhimit të energjisë elektrike, deri në depozitimin e lejes së rinovuar për përdorimin e burimit ujor sipërfaqësor.

Ky vendim hyn në fuqi menjëherë.

Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.

Ky vendim botohet në Fletoren Zyrtare.

KRYETAR

Petrit Ahmeti


